ศบค. เปิดเผย ยังไม่มีข้อสรุปขยายเวลางดจำหน่ายเครื่องดื่มแอลกอฮอล์และยืนยันยังไม่เปิดรับนักท่องเที่ยวจีน
ศบค. เปิดเผย ยังไม่มีข้อสรุปขยายเวลางดจำหน่ายเครื่องดื่มแอลกอฮอล์และยืนยันยังไม่เปิดรับนักท่องเที่ยวจีนนพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.กล่าวว่า ขณะนี้ยังไม่มีข้อสรุปว่าจะขยายเวลางดจำหน่ายเครื่องดื่มแอลกอฮอล์หรือไม่ โดยที่ผ่านมาเป็นประกาศให้งดจำหน่ายของแต่ละจังหวัดและเบื้องต้นทราบว่ามีหนังสือจากปลัดกระทรวงมหาดไทย แจ้งไปยังผู้ว่าราชการจังหวัดทั่วประเทศ ให้ปฏิบัติตามคำสั่งเดิมของประกาศสถานการณ์ฉุกเฉินต่อไปก่อน เพราะยังมีผลบังคับใช้ จนกว่าจะมีประกาศคำสั่งอื่น ซึ่งขอให้รอการประกาศยืนยันจากทาง ศบค.เพื่อให้การปฏิบัติงานเป็นเอกภาพและคาดว่าภายในสัปดาห์นี้น่าจะได้ข้อสรุปส่วนกรณีวันหยุดต่อเนื่องในเดือนพฤษภาคมนั้น ขอให้ประชาชนชะลอ หรืองด การเดินทางข้ามจังหวัด ยกเว้นกรณีจำเป็นเท่านั้น ตามประกาศสถานการณ์ฉุกเฉิน อีกทั้งการจะไปท่องเที่ยวช่วงนี้คงไม่สนุกและสถานที่หลายแห่งยังปิดอยู่ รวมถึงการเดินทางทุกครั้งมีความเสี่ยง ดังนั้นจึงแนะนำให้อยู่บ้าน หยุดเชื้อ เพื่อชาติจะดีกว่าสำหรับกรณีนักท่องเที่ยวจีนจะขอเดินทางมาเที่ยวไทยในเดือนพฤษภาคมนั้น ยืนยันว่าเป็นไปได้ยาก เพราะมีการขยายประกาศห้ามบินเข้าประเทศไทยจนถึงสิ้นเดือนพฤษภาคม ดังนั้นนักท่องเที่ยวจึงยังไม่สามารถมาเที่ยวกันได้ อีกทั้งขอดูแลคนในประเทศก่อน ภาคท่องเที่ยวไว้ที่หลัง จึงขอให้ประชาชนสบายใจได้ส่วนกรณีข้อเสนอให้วัดอุณหภูมิร่างกายที่บริเวณข้อมือแทนหน้าผากนั้น โฆษก ศบค.ยืนยันว่า ควรวัดที่หน้าผาก หรือกลางลำตัว จะได้ผลที่ดีและใกล้เคียงความจริงมากกว่า เพราะที่ข้อมือมีความแปรผันค่อนข้างสูง โอกาสวัดได้อุณหภูมิต่ำกว่าปกติ ซึ่งอาจคลาดเคลื่อนได้